**Årsmelding Cirrus RC Flyklubb 2018**

I 2018 har det vært god aktivitet. Nå som før har det meste av klubbens aktivitet foregått på flystripa i Spydeberg. Høsten ble som vanlig litt hektisk.

**Ekebergmessa**

Dette er årets første arrangement. I år som tidligere fører det til et fint overskudd som gjør at økonomien i klubben er god. Publikumstallet ble ikke helt slik vi ønsket, og messen bar preg av dette. Messens karakter ble endret fra ren flymesse til en teknisk hobbymesse der vi inviterte også andre grener av RC- og teknisk hobby. Blant annet med lastebiler/trucks og trikken "Ekebergbanen". Styret mener det er en riktig endring i messen. Ved senere år bør det også inviteres flere klubber innen modelljernbane/hagetog og modellbiler. Kafeteriaen var outsourcet til eksterne. God servering men ikke noe utbytte. Overskudd fra messa ble totalt 34.341,- kroner. En kjærkommen økning fra 2017.

Tilbakemeldinger fra butikker er at det er kostbart å stille som butikk. Pilotene var ikke helt fornøyd med å få lite område å fly på. Vi har i noen år forsøkt å øke flyaktiviteten ved å ha gratis inngang for piloter. Det har likevel ikke kommet mange piloter. Det er derfor vanskelig å prioritere flyområde fremfor messe. Vi bør derfor se på prismodellen for butikker og ved senere messer bør piloter også betale vanlig inngangsbillett.

Messen er miljøskapende og trivelig. Styret håper at enda flere bidrar som frivillig under messen. Stor takk til alle frivillige som er med på å sikre økonomien for klubben.

**Hanstholm 2018**Nok en gang gikk turen til Hanstholm for hangflyving og sosialt samvær. På denne årlige turen er det mange som er med, og hvert år er det nye ansikter å se i hyttene og på hangkanten. Det var mye vind fra øst som gjorde at det ikke ble ideelle forhold alle dagene, men stort sett bra. Det var også med flere "bedre halvdeler" som så ut til å trives sammen - og medlemmene oppfordres til å ta med flere. Hangflyvning er en morsom aktivitet og vi oppfordrer flere til å bli med.

**Flyplassen og hytta**Vi har en kjempefin plass og hytte som er trivelig å være på. Det haster med å gjøre vedlikehold på gamlehytta. Vi trenger blant annet nye vinduer og ny ytterpanel.

Hangaren ble tatt av vinden i 2018. Den har blitt erstattet av 2 stk nye hangarer med skikkelig duk. Håper de holder flere år fremover.

Det ble ryddet i kratt og trær bak hytta. Alf Erik Ross er en kløpper med traktoren og gjør en god jobb med å holde orden på stripa.

**Medlemsmassen**Vi er 114 medlemmer, som er en økning på 12 medlemmer fra året før. Morsomt at vi får flere medlemmer, håper å se flere av dem på møtene og flyplassen.

**Treningskvelder**Treningskvelder på torsdager i sommertiden er fortsatt gjennomført, med litt varierende besøk.

F3J/F5J treningshelgen regnet bort.

F5J-cup er fortsatt populær og trekker deltakere langt utover høsten

**Konkurranser**I NM ledet Alf Erik Ross etter første finaleomgang og endte til slutt med sølvmedalje. Cirrus med Alf Erik Ross, Stein-Vidar Torø, Rune Undertun og Kjell Bentzen vant også sølvmedalje i lagkonkurransen, hårfint bak Valdres. Gratulerer til alle! NM ble arrangert i god Cirrus-tradisjon med frokoster, lunsjer og grillaften.

Alf Erik Ross ble klubbmester for seilfly (Cirrus 21) og F5J 2018. Han vant også dette året Cirrus Cup! På de neste plassene fulgte Otto Jæger og Kjell Bentzen.

Det har fremkommet ønske om at Cirrus 21 bør omarbeides for at flere kan delta, f.eks. at seilfly med motor kan benyttes. Kanskje det er på tide at denne konkurransen moderniseres?

F3J er den seilflyklassen vi har mest aktivitet i, med godt oppmøte på stevner og en god del ivrige deltakere fra klubben. F5J har en veldig aktiv kjerne, men har kanskje ikke klart å øke like mye som i 2017. Men her ser vi nå en spennende utvikling for 2019! F3K har stagnert konkurransemessig i 2018, men har mange entusiaster som jevnlig er å se på flyplassen.

Det er gledelig å se at flyplassen også benyttes mer av medlemmene som ikke har som mål å delta i konkurranser. Kjempebra!

**Internett**Web-sidene har opprettholdt trafikken og er en fin kilde til informasjon for medlemmene. Også ikke-medlemmer bruker sidene flittig. Det er bra, og kanskje en mulighet for å nye medlemmer gjennom å holde bra standard på sidene.

Medlemmer med kunnskap om hjemmesider og WordPress oppfordres til å bidra.

**Klubbmøter**Det har blitt avholdt 10 klubbmøter igjennom året, hvorav ett har vært på stripa. Det er variert innhold med bidrag og innlegg fra klubbens medlemmer og sponsorer. Kaker og is gir god stemning på møtene. Oppmøtet har variert en del, men er helt opplagt en viktig aktivitet for klubbens medlemmer.

Medlemmer oppfordres til å bidra med temaer for møtene.

**Økonomi**
Klubben har god økonomi. Dette er mye takket være et høyt aktivitetsnivå som genererer inntekter. Ekebergmessen alene gir en nettoinntekt på mer enn kr. 34.000,-. Det er en betydelig andel av klubbens totale inntekter. For øvrig gir stevnene også et fint bidrag til klubbkassen. I 2018 ga stevnene en nettoinntekt på kr. 27.650,-. Dette er mye mer enn 2017, og skyldes at vi i samarbeid med Vingen og Lillehammer økte landingsavgift til 200,- og hadde NM F3J. Årets regnskap viser et overskudd på kr. 33.270,-. Det budsjetterte underskuddet som uteble skyldes at man ikke fikk startet vedlikeholdet av flyplassen i 2018.

Det er bekymring rundt den sterkt økte flyplassleia vi har vært utsatt for de siste årene. Det bør derfor diskuteres hvordan vi kan sikre nok inntekter til å dekke inn dette.

Detaljene finnes i regnskapet for 2018.

Klubbens økonomi er helt avhengig av Ekebergmessen for å kunne opprettholde aktivitets- og investeringsnivået. Det er derfor gledelig at så mange frivillige som stiller opp på messen for å få gjennomført den på en god måte. Imidlertid ble det besluttet av styret å ha et hvileår for Ekebergmessen i 2019. Dette skyldes at den tiltenkte messesjefen trakk seg og ingen ny messesjef meldte seg. Store deler av sittende styre har en jobb som innebærer mye reising og kunne ikke påta seg oppgaven. Vi manglet også en speaker. Styret mener endringen i messens innhold i 2018 var spennende, og vi håper en messe er på plass igjen i 2020. Klubben er avhengig av inntektene fra messen for å ha en positivt balanse i regnskapet - og frie investeringsmidler. Uten messen er det vanskelig å få driftsbudsjettet i balanse.

Styret
CIRRUS RC FLYKLUBB
Oslo 13. februar 2019